**Zápisnica z plánovaného zasadnutia Obecného zastupiteľstva v obci Hrabovke**

**konaného dňa 04.októbra 2022 o 17.00 hod.**

**Prítomní:** Eva Mráziková, starostka obce

**Poslanci:**  Lukáš Hamaj, Ing. Peter Hladký, Róbert Chmelina, Michal Jakab, Zdenko Vrzala

**Hlavná kontrolórka obce:** Ing. Orságová Katarína

**Program:**

1. Otvorenie zasadnutia
2. Určenie zapisovateľa a overovateľov zápisnice
3. Kontrola uznesení z predchádzajúceho zastupiteľstva
4. Individuálna výročná správa obce Hrabovka za rok 2021 a úprava rozpočtu k 30.9.2022 (doplnené do bodu rokovania)
5. Vyjadrenie – žiadosť o vysporiadanie majetku
6. Parkovanie – časť Frašták
7. Závery z pracovného stretnutia na OÚ Trenčín ku kolaudácii verejného vodovodu
8. Diskusia
9. Záver

**1. Otvorenie zasadnutia**

Zasadnutie obecného zastupiteľstva otvorila a viedla starostka obce Eva Mráziková, ktorá predložila prítomným poslancom návrh programu rokovania obecného zastupiteľstva s tým, aby do bodu č. 4 bola doplnená úprava rozpočtu k 30.9.2022 . Poslanci nemali žiadne doplňujúce body a **schválili** programrokovaniabez pripomienok.

**Hlasovanie:**

**Prítomní: 5 Za: 5 Proti: 0 Zdržal sa:** **0**

**2. Určenie zapisovateľa a overovateľov zápisnice**

Starostka určila overovateľov zápisnice: Ing. Peter Hladký, Róbert Chmelina

Zapisovateľka: Mgr. Janka Štefánková, pracovníčka obecného úradu

Obecné zastupiteľstvo v Hrabovke **schvaľuje** overovateľov a zapisovateľku.

**Hlasovanie:**

**Prítomní: 5 Za: 5 Proti: 0 Zdržal sa:** **0**

**3. Kontrola uznesení z predchádzajúceho zastupiteľstva**

Hlavná kontrolórka obce predniesla správu o kontrole uznesení z predchádzajúceho zastupiteľstva, pričom konštatovala, že všetky uznesenia boli splnené. Poslanci zobrali na vedomie.

**Hlasovanie:**

**Prítomní: 5 Za: 5 Proti: 0 Zdržal sa:** **0**

**4. Individuálna výročná správa obce Hrabovka za rok 2021 a úprava rozpočtu k 30.9.2022**

Ekonómka obce Mgr. Štefánková predložila na rokovanie obecného zastupiteľstva Individuálnu výročnú správu obce Hrabovka za rok 2021, ktorú **zobrali prítomní poslanci na** **vedomie**.

**Hlasovanie:**

**Prítomní: 5 Za: 5 Proti: 0 Zdržal sa:** **0**

Zároveň predložila na rokovanie návrh na úpravu rozpočtu k 30.9.2022. Úprava zahŕňa úpravu položky elektrickej energie, ktorú je potrebné vzhľadom na vývoj fakturácie na spotrebu elektrickej energie navýšiť o 5 tis. Eur. Zároveň vzhľadom na vzniknutú haváriu na čerpacej stanici bola potrebná výmena čerpadla vo výške 1443,42 €.Vykonané práce a nákup systému na monitorovania hladiny na ČS a vodojeme vo výške 4306,08 €+DPH neboli zahrnuté v rozpočte, navrhla starostka tieto položky zahrnúť do čerpania rezervného fondu. Rozpis čerpania rezervného fondu obdržali poslanci na rokovaní obecného zastupiteľstva. starostka informovala o stave prác na montáži snímacieho zariadenia, pričom zdôraznila, že je to veľký prínos pri registrovaní úniku vody-tak bolo tomu v posledných dňoch, keď nastala porucha na prípojke v jednej domácnosti. Porucha bola na strane odberateľa za vodomerom, kde bol vysoký únik vody 2189 m3 v sume 1860,65 €. V minulosti boli podobné prípady riešené tak, že sa im fakturovala uniknutá voda s tým, že si mohli požiadať o splátkový kalendár. Po krátkej rozprave predmetný návrh na úpravu rozpočtu k 30.9.2022 **schválili.**

**Hlasovanie:**

**Prítomní: 5 Za:4 Proti: 0 Zdržal sa: 1**

**5. Vyjadrenie-žiadosť o vysporiadanie majetku**

Starostka oboznámila prítomných poslancov so žiadosťou, ktorá bola doručená na obecný úrad a týka sa vysporiadania majetku – pozemku, ktorý dlhodobo žiadatelia užívajú, ale na liste vlastníctva je obec Hrabovka. Ide približne o 35 m2 parcely, ktorá sa nachádza na konci prístupovej cesty vedúcej k pozemkom žiadateľov. Nachádza sa tu oplotenie a prístupová brána k pozemku, ktorý užívajú žiadatelia cca 50 rokov. Aktuálna zástavba a terén už nedovoľujú ďalšie pokračovanie cesty a tak táto časť parcely slúži výhradne iba ako prístupová cesta k pozemkom žiadateľov. Starostka informovala prítomných poslancov, že je potrebné do ďalšieho zasadnutia obecného zastupiteľstva pripraviť materiál, ktorý by zahŕňal za akých podmienok je možné vysporiadať tento pozemok, tak aby bol celý postup v súlade so zákonom, zrejme bude potrebné osloviť právnika. Vzhľadom k tomu, že dnešné rokovanie súčasného obecného zastupiteľstva je posledné, je to úloha pre budúce obecné zastupiteľstvo. Starostka zdôraznila, že takýchto pozemkov, ktoré je potrebné vysporiadať je v obci viac, bolo to vidno pri zameraní obecných ciest, ktoré sa uskutočnilo v nedávnej dobe a bude potrebné nájsť riešenie na ich vysporiadanie. Žiadatelia dostanú písomnú odpoveď.

**6. Parkovanie časť – Frašták**

Starostka informovala o opakovaných sťažnostiach čo sa týka parkovania v obci – časť Frašták. Tak ako bol prijatý záver na rokovaní obecného zastupiteľstva, bola do všetkých domácností doručená výzva na vytvorenie parkovacích miest pri každej nehnuteľnosti tak, aby nebola ohrozená premávka a nebol nikto obmedzovaný pri parkovaní. Napriek tomu sa množia stále sťažnosti a roztržky medzi susedmi. Preto je nutné pripraviť VZN, ktoré bude tento problém riešiť v celej obci. Potom môže obec pristúpiť k sankciám. Starostka pripraví podklad pre budúce zastupiteľstvo. Taktiež na budúce zastupiteľstvo bude treba predložiť návrh VZN – zmena platieb za vývoz komunálneho odpadu nakoľko prišlo ďalšie navýšenie poplatkov za vývoz na rok 2023, opätovne zdôraznila zmenu frekvencie vývozu komunálneho odpadu, ktorú treba do budúcnosti riešiť. K problému sa vyjadril aj poslanec Hladký, ktorý potvrdil slová starostky a dal k tomu krátke vysvetlenie z pozície zamestnanca fy Marius Pedersen. V krátkej rozprave sa poslanci vyjadrili k problému parkovania a starostka uzavrela tento bod rokovania s tým, že toto bude predmetom riešenia až na zasadnutí nového obecného zastupiteľstva, kde bude predložný návrh VZN a v tomto zmysle bude daná aj odpoveď sťažovateľovi, momentálne sa k tomuto neprijíma žiadne uznesenie.

**7. Závery z pracovného stretnutia**

Starostka informovala o záveroch pracovného stretnutia na Okresnom úrade Trenčín-odbor starostlivosti o ŽP, ktorého sa zúčastnila spoločne s JUDr. Zigom. Na stretnutí bolo konštatované, že základné veci okolo kolaudácie sú už vyriešené okrem vysporiadania pozemkov v I. ochrannom pásme. Pri kompletizácii podkladov ku kolaudácii sa prišlo na to, že obec Skalka nad Váhom a Okresný úrad Trenčín neeviduje vôbec spis o vyvlastnení pozemkov, ktoré bolo začaté v roku 2006, kedy boli aj určené ochranné pásma. Obec podala z tohto dôvodu podnet, aby bolo dohľadané, kde sa tieto spisy stratili, nakoľko sú to dôležité dokumenty k tomu, aby obec mohla dotiahnuť proces kolaudácie. V roku 2022 vyšiel nový zákon, kde je uzákonené, že verejnoprospešné stavby nemusia pýtať súhlas na vecné bremeno od vlastníkov. Keďže proces kolaudácie bol začatý ešte pred účinnosťou tohto zákona, pracovníci právneho oddelenia Okresného úradu v spolupráci s Ministerstvom životného prostredia budú sa snažiť nájsť riešenie, ako tento problém spoločne vyriešiť a dotiahnuť proces kolaudácie. Starostka informovala aj o priebehu súdneho sporu s pánom Ližičiarom. Celý proces toho, ako hospodária v ochranných pásmach SHR, sleduje aj Inšpekcia životného prostredia Žilina. V súvislosti s tým, že proces kolaudácie nie je dotiahnutý nemali by sa ani pripájať nové prípojky a v konečnom dôsledku ani voda odoberať. Tu spomenula starostka aj proces nového stanovenia ceny za odber vody, ktorý vyšiel momentálne v novej vyhláške. Pri prepočte podľa nového vzorca daného ÚRSO mal by stáť 1m3 vody 1,95 € bez zahrnutia odpisov. Obec zatiaľ však vzhľadom k tomu, že nie je dotiahnutý proces kolaudácie navrhla ísť len maximálne na cenu 0,95 € za 1m3 odobratej vody. K tomuto očakávame rozhodnutie z ÚRSO, ktoré nám určí záväzne cenu za l m3 vody. K tomuto bodu poslanci sa vyjadrili v krátkej rozprave s tým, že tento bol má len informačný charakter a nevyplýva z neho žiadne uznesenie.

**8. Diskusia**

\*starostka – obec Hrabovka zaslala výzvu na vysporiadanie podielového spoluvlastníctva na budove obecného úradu spoločne s COOP Jednota. Momentálne COOP Jednota zrušil nájomnú zmluvu na Pohostinstvo u Vlka. Zástupca COOP Jednota oslovil obec s tým, aby v tejto súvislosti nebola fakturovaná refundácia za plyn, vývoz odpadov. K tomu však obec nemôže pristúpiť, nakoľko kúrenie je spoločné a v spodnej časti naďalej funguje predajňa potravín. Komu prenajme zvyšné priestory COOP Jednota zatiaľ nie je známe, podľa neoverených informácií by to mal byť skladový priestor pre majiteľa potravín. Podľa zmluvy obec Hrabovka a COOP Jednota zdieľajú náklady na prevádzku budovy spoločne , každý v jednej polovici. Obec už viackrát navrhovala vysporiadanie celej budovy tak, aby táto bola v majetku obce. K tomuto zatiaľ COOP nezaujal žiadne stanovisko. Poslanci vyjadrili k problému svoje stanovisko v krátkej rozprave a starostka odpovedala na ich otázky k tomuto problému.

\*Ing. Hladký – otázka k úprave cesty – zdrsnenie povrchu tak, aby nedochádzalo k nehodám.

Starostka odpovedala, že rokovala so Správou ciest, je prísľub na realizáciu. Treba pripraviť projekt a zároveň, by sa urobil aj prechod pre chodcov k zastávke autobusu.

\*z radov občanov – p. Čulenová pripomienka k oprave sociálneho zariadenia, k vybudovaniu miestnych komunikácií, vybudovaniu zástavkového prístrešku, splatenie úverov, vyjadrila nespokojnosť s údržbou verejných priestranstiev . Starostka reagovala, že o všetkom bolo už rokované a občania sú informovaní o všetkom čo sa robí a prečo sa nedá niečo uskutočniť. Na zástavkový prístrešok je schválený projekt, ktorý je podaný na PPA a čaká sa na rozhodnutie, ktoré obec nemôže ovplyvniť toto bolo tiež v rokovaní obecného zastupiteľstva v minulom období.

\*z radov občanov – p. Peťovský vyjadril sa k parkovaniu, nie je ochotný rešpektovať rozhodnutia, ktoré ho vyháňajú z parkovania pred vlastnou nehnuteľnosťou. Požiadal o zaevidovanie 2 ks fotiek, ktoré zachytávajú situáciu s parkovaním v časti Frašták pri jeho nehnuteľnosti (tieto tvoria prílohu zápisnice).Starostka reagovala, že je potrebné pri susedských sporoch obrátiť sa na políciu. Ako už bolo spomenuté obec musí prijať VZN, ktoré bude toto riešiť. Upozornila aj na to, že bolo na stránke obce zverejnené písomné stanovisko polície k tomuto problému. Poslanec Hladký podotkol, že už na začiatku celého sporu upozornil, že kvôli sporu dvoch susedov sa rozháda celá dedina.

\*p. Hlucháň – pripomienka k tomu, že nepočuje o čom rokujú poslanci medzi sebou-žiada ozvučenie. K riešeniu kolaudácie verejného vodovodu naväzuje odkanalizovanie – otázka o informáciu od pani starostky. Starostka vysvetlila, že momentálne je pripravený a aktualizovaný projekt, viac krát už toto bolo prezentované na zastupiteľstvách. Akonáhle bude vydaná výzva pre obce pod 2 tis. obyvateľov, obec sa zapojí cez RVVS Vlára-Váh Nemšová, tak ako je to zazmluvnené a momentálne rokujeme aj s mestom Trenčín, prostredníctvom ktorého by bolo možné tiež sa zapojiť do niektorej výzvy.

- p. Plško – prečítal článok z mobilu k výzve, ktorá by mala byť podľa ministra Budaja do 22. septembra 2022, kde mali byť do budovania kanalizácie zahrnuté aj obce pod 2 tis. obyvateľov-starostka odpovedala – táto výzva nevyšla, obec a RVVS sleduje aktuálnosť všetkých výziev, ktoré sa týkajú budovania kanalizácie a svojim charakterom spĺňajú podmienky pre obec Hrabovka.

- poslanec Chmelina – zosumarizoval kroky súčasného vedenia k budovaniu kanalizácie – vysporiadanie dlhu za projekt, navýšenie imania v RVVS Vlára-Váh,a zazmluvnenie povinnosti podať projekt na vybudovanie kanalizácie v obci Hrabovka akonáhle vyjde výzva pre malé obce, vybudovanie zvozového miesta v areáli PD Krasin.

Nakoľko občania, ktorí sa zúčastnili rokovania rušili svojimi poznámkami a hlasnou vravou priebeh rokovania, starostka ukončila diskusiu.

**9. Záver**

Starostka ukončila rokovanie obecného zastupiteľstva a poďakovala prítomným poslancom za účasť na rokovaní. Na záver poďakovala poslancom za spoluprácu v celom uplynulom volebnom období a ako poďakovanie obdržali poslanci publikáciu, ktorá im bude pripomínať ich činnosť v obecnom zastupiteľstve v rokoch 2018-2022.

**Obecné zastupiteľstvo v Hrabovke**

**Uznesenie č. 18-21**

zo zasadnutia OZ v Hrabovke dňa 04.10.2022

***K bodu: Otvorenie zasadnutia***

**Uznesenie č. 18/2022**

Obecné zastupiteľstvo v Hrabovke **s c h v a ľ u j e** navrhnutýprogram zasadnutia obecného zastupiteľstva .

V Hrabovke, 04.10.2022

Eva Mráziková

starostka obce

***K bodu: Určenie zapisovateľa a overovateľov zápisnice***

**Uznesenie č. 19/2022**

Obecné zastupiteľstvo v Hrabovke **s c h v a ľ u j e** overovateľov: Ing. Hladký Peter a Róbert Chmelina a zapisovateľku pracovníčku OcÚ: Mgr. Janka Štefánková.

V Hrabovke, 04.10.2022

Eva Mráziková

starostka obce

***K bodu: Kontrola uznesení z predchádzajúceho zasadnutia***

**Uznesenie č. 20/2022**

Obecné zastupiteľstvo v Hrabovke **b e r i e n a  v e d o m i e** správu o kontrole uznesení obecného zastupiteľstva v Hrabovke.

V Hrabovke, 04.10.2022

Eva Mráziková

starostka obce

***K bodu: Individuálna výročná správa obce Hrabovka za rok 2021 a úprava rozpočtu k 30.9.2022***

**Uznesenie č. 21/2022**

Obecné zastupiteľstvo v Hrabovke :

**a) b e r i e n a  v e d o m i e**  predloženú Individuálnu výročnú správu obce Hrabovka za rok 2021.

**b) schvaľuje** predložený návrh na úpravu rozpočtu k 30.9.2022 spolu s čerpaním rezervného fondu za rok 2022 vo výške 6610,72 €.

V Hrabovke, 04.10.2022

Eva Mráziková

starostka obce

**Výpis z hlasovania poslancov OZ:**

|  |  |  |  |  |  |
| --- | --- | --- | --- | --- | --- |
| **Číslo** | **Hamaj** | **Chmelina** | **Jakab** | **Hladký** | **Vrzala** |
| 18/2022 | **I** | **I** | **I** | **I** | **I** |
| 19/2022 | **I** | **I** | **I** | **I** | **I** |
| 20/2022 | **I** | **I** | **I** | **I** | **I** |
| 21/2022 | **O** | **I** | **I** | **I** | **I** |
|  |  |  |  |  |  |
|  |  |  |  |  |  |

**Vysvetlivky: I - za O – zdržal sa**

**X - proti N - neprítomní**

**Overovatelia:**

Ing. Peter Hladký .........................................

Róbert Chmelina .........................................

**Zapísala:**

Mgr. Janka Štefánková .........................................

Eva Mráziková starostka obce